৯ বছর আগে ওয়েস্ট ইন্ডিজেকে হোয়াইটওয়াশ করার পরও ছিল কিছু অপ্রিয় সমালোচনা। সেবার ক্যারিবীয় দলে সেরা ক্রিকেটাররা ছিলেন না বিদ্রোহ করে। তাই বলা হচ্ছে ক্যারিবীয়দের সবচেয়ে দুর্বল দলের বিপক্ষে জিতেছে বাংলাদেশ। কিন্তু এবার ক্রিস গেইল, এভিন লুইস, হোল্ডারদের মতো ক্রিকেটার ছাড়াও হেটমায়ারের মতো দারুণ প্রতিভাবান তরুণরাও ছিলেন দলে। অন্যদিকে সেন্ট কিটসের উইকেট ব্যাটিং স্বর্গ। যেখানে গেইল ভয়ঙ্কর হয়ে উঠলে ৩শ’ লক্ষ্যও কিছু নয়। সেখানে টসে জিতে ব্যাট করার সিদ্ধান্ত নিতে ভুল করেননি অধিনায়ক মাশরাফি। তবে দলের ৩৫ রানের সময় এনামুল বিজয়ের ১০ রানে বিদায় ছিল ছোটখাটো ধাক্কা। সেখান থেকে নিজেদের সামলে তামিম এগিয়ে নিয়েছেন একটু একটু করে। তাকে সঙ্গ দিতে এসে সাকিব ব্যক্তিগত ৩৭ রানে ফিরে যান। তবে এ দুজনের জুটিতে দ্বিতীয় উইকেটে ৮১ রান আসে ৯৬ বলে। এরপর দলের আরেক ব্যাটিং ভরসা মুশফিকুর রহীমও ১২ রানে হাল ছাড়েন। যেখানে ২৮০ থেকে ৩০০ না করলে জয় কঠিন সেখানে একটা সময় ২৫০ হবে কিনা তা নিয়েই সন্দেহ হতে থাকে। কিন্তু তামিম ধীর লয়ে এগিয়ে যেতে থাকেন। মারার বল ঠিকই মেরেছেন। তারপর পরিস্থিতি বদলে দেন মাহমুদুল্লাহ রিয়াদও। তামিমের সঙ্গে ৪৮ রানের জুটি গড়েন ৪৬ বলে। সেঞ্চুরির পর পরই রান বাড়াতে গিয়ে আউট হন তামিম। ফিরেছেন ১২৪ বলে ১০৩ করে।